 दरबारी फी हरान होए ते आपूं-चें चर्चा करन लगे जे दानवीर होने पर बी इस राजा ने उस बावे गी फी उयै नार नाम दित्ता ऐ।  बावे ने ओ फल लेआ ते राज-मैह्‌लै थमां बाह्‌र आई गेआ।  बाह्‌र निकलदे गै उसी इक ऐह्‌लकार मिलेआ जेड़ा राजा कन्ने मिलने लेई अंदर जाकरदा हा।  उसने कार्पटिक बावे गी कपड़ें दी जोड़ी देइयै उदे कोला राजा दी भेंट ओ नार खरीदी लेआ. ए समजियै जे बड्डें कोल जाना होयै तां फलै दी भेंट शुभ हुंदी ऐ।  अंदर दरबारै च जाइयै उस ऐह्‌लकार ने राजा गी जै-देबा करियै ओ नार उदे अग्गें भेंट कीता।  राजा दे पुच्छने पर जे ओ फल उसनै कुत्थूं लेआ।  ऐह्‌लकार ने दस्सेआ जे ओ नार उसने कार्पटिक बावे कोला खरीदेआ ऐ।  राजा गी सुनियै बड़ा दुक्ख होआ जे अजें बी इस बदकिंसमत बावे दा भाग नेईं जागेआ. उनें बस्तरें दा जोड़ा लेइयै कार्पटिक बजार गेआ।  इक बस्तर बेचियै उसने भोजन कीता।  अपना तन ढक्कने लेई उसने दूए कपड़े दे दो टोटे बनाए।  त्रीयै दिन राजा ने फी दरबार लाया ते पैह्‌लें आंगर कार्पटिक थमां सुभाषित श्‍लोक सुनियै उसी त्री बारी फी उयै नार नाम दित्ता।  कार्पटिक ने सुन्ने दी मोह्‌र लेइयै ओ नार राज-गणका दे हत्थ बेचेआ।  इस मोह्‌रा गी प्रापत करियै उस दिन कार्पटिक ने शैल-खाई पीयै खूब नंद लुट्टेआ।  रात मजे कन्ने बताई।  राज-गणका रातीं राजा दे मैह्‌लें गेई।  उसने उत्थें राजा गी नार भोंट कीता।  राजा ने दिक्खेआ जे उयै नार ऐ जेड़ा उसने नागा बावे गी दित्ता हा।  सोचन लगा अजें तक नागे दे पापें दा अंत नेईं होआ।  इस्सै लेई हत्थै च आई दी लछमी बार-बार इदे कोला नट्ठै करदी ऐ।  चौथी बारी राजा ने फी दरबार सद्‌देआ सारा दरबार हाल खचाखच दरबारियें कन्ने भरोई गेआ। 